
1. CONTEXTUL ECONOMICO-SOCIAL AL DESFĂŞURĂRII   ALEGERILOR 


1.1.    Islanda - primul stat european sub impactul crizei 

Înaintea declanşării crizei, specialiştii relatau despre miracolul islandez, caracterizat de un PIB de 40000 euro pe cap de locuitor (în anul 2007); conform datelor ONU, islandezii beneficiau de cel mai ridicat nivel de trai din lume. În acea perioadă, şomajul era aproape inexistent, iar creşterea economică era în medie de 4,5% anual. După finalizarea privatizării sectorului bancarşi şi o creştere a activităţii bancare, astfel încât, pe parcursul a cinci ani, băncile private au acordat împrumuturi în valoare de 120 miliarde de dolari (de 10 de ori mai mult decât valoarea economiei Islandei), economia islandeză a intrat în criză. Sectorul bancar a avut, după anul 2000, o creştere fără precedent cu un volum de 1000% în anul 2003 şi 880% din PIB în anul 2007. Într-unul din rapoartele sale, Fondul Monetar Intenaţional constata evoluţia excepţională a sectorului bancar, fără a avertiza asupra riscurilor majore ale acestui fenomen. În acest mod a fost creat un balon economic uriaş, care a condus la dublarea preţurilor imobiliare, permiţând unui mic procent din populaţia Islandei să se îmbogăţească, lăsând, în schimb, pe umerii marii majorităţi a islandezilor o datorie imposibil de rambursat. Criza bancară s-a declanşat  datorită îndatorării băncilor locale, prin aplicarea unor strategii foarte riscante, situaţie asemănătoare celei din Irlanda. În perioada imediat următoare, economia ţării s-a prăbuşit, devenind astfel prima ţară care se confrunta cu falimentul naţional, înainte de Grecia. Semnificativ este faptul că Steingrimur Sigfusson, fost ministru de finanţe, observa că băncilor li s-a permis să crească foarte mult, Islanda fiind transformată într-un adevărat laborator neoliberal, iar experimentul a avut un final teribil. În octombrie 2008, odată cu debutul crizei mondiale, Islanda a fost statul care a avut cel mai mult de pierdut. Islanda a fost grav afectată de criza economico-financiară din perioada 2007-2008, băncile care atrăseseră numeroşi clienţi străini şi care angajau sume care depăşeau cu mult PIB-ul ţării, nu şi-au mai putut finanţa operaţiunile proprii, nici nu au mai putut rambursa creanţele. Devalorizarea monedei naţionale a antrenat ruinarea întreprinderilor, care nu au mai putut rambursa creanţele, şi a multor familii islandeze. Căderea întreprinderilor a dus la creşterea şomajului. Primele trei bănci ale ţării au dat faliment şi au provocat o prăbuşire a bursei naţionale de peste 70%, iar datoria anuală a ţării a depăşit PIB-ul. Comunitatea financiară externă a făcut presiuni asupra Islandei să impună măsuri drastice de austeritate. În octombrie 2008 cele trei mari bănci - Kaupthing, Glitnir şi Landsbanki - au fost naţionalizate. Străinii care investiseră aproape 2,7 miliarde euro în produse de bancă online (la banca Icesave, filiala Landesbanki) nu au fost despăgubiţi. Cei peste 400000 acţionari străini erau majoritar din Marea Britanie şi Olanda, iar guvernele britanic şi olandez au intervenit pentru a evita falimentul acestora. 
În aceste condiţii, în faţa clădirii Parlamentului islandez începuseră ample proteste de stradă. Demonstraţiile populare, numite revoluţia caserolelor, datorită folosirii acestor obiecte ca instrumente de avertizare sonoră, au reprezentat o premieră istorică în această ţară în care populaţia nu mai ieşise pe stradă din anul 1949, când  avusese loc aderarea Islandei la NATO. Hörður Torfason, un activist islandez, devenit ulterior renumit pentru organizarea „revoluţiei de bucătărie” islandeze, a stat în faţa Parlamentului, informând trecătorii şi denunţând escrocheriile elitei bancare. Hörður Torfason şi susţinătorii săi au considerat că o revoluţie nonviolentă ar fi mai eficientă şi a format un „zid uman” între protestatarii furioşi care aruncau cu pietre şi poliţie. Acest zid uman era alcătuit din cetăţeni paşnici, îmbrăcaţi în costume portocalii. Hörður Torfason credea că, pentru ca o mișcare să reuşească, este nevoie de folosirea raţiunii şi a informaţiilor. În decursul a cinci luni, banca principală a Islandei a fost naţionalizată, iar protestele au forţat, în cele din urmă, guvernul să demisioneze. 
Alegerile legislative anticipate, organizate în anul 2009, au permis alternanţa la putere, formaţiunile de centru-dreapta, care conduseseră în mod tradiţional ţara, cedând puterea alianţei social-democrate. Guvernul a fost condus, în premieră, de o femeie, social-democrata Johanna Siguroardottir. Forţele politice de stânga au obţinut o victorie istorică, deţinând majoritatea absolută în Parlament, o premieră de la obţinerea independenţei ţării în 1944. Coaliţia de stânga a condamnat sistemul economic neoliberal care cedase iniţial solicitărilor ca Islanda să achite datoriile băncilor. Aceasta ar fi presupus ca fiecare cetăţean islandez să plătească 100 de euro pe lună, timp de cincisprezece ani, cu o dobândă de 5,5%, pentru a achita o datorie efectuată de instituţii private. Preşedintele ţării şi guvernul au respins ideea că toţi cetăţenii trebuie să plătească efectele funcţionării unui monopol financiar nedrept, că o ţară întreagă trebuie să fie impozitată dur pentru a achita datorii private. Principalii lideri politici islandezi au trecut de partea cetăţenilor, iar şeful statului, Olafur Ragnar Grimsson, a refuzat să ratifice legea care i-ar fi făcut pe cetăţenii Islandei responsabili pentru datoriile bancherilor. El a acceptat solicitările privind organizarea unui referendum. La referendumul organizat în martie 2010, 93% dintre cetăţeni au votat împotriva rambursării datoriei de 3.500 milioane de euro creată de bancheri. Un nou acord în legătură cu Icesave a fost însă votat de Parlament, pe data de 20 februarie 2011, dar acesta a fost respins de Preşedinte prin organizarea unei consultări populare la care populaţia a răspuns că nu este de acord cu restituirea banilor. În aceste condiţii, statul islandez a refuzat să finanţeze băncile falimentare prin îndatorarea statului, a interzis executarea silită a islandezilor care nu mai puteau achita ratele pentru locuinţele în care trăiau, a naţionalizat băncile, a reeşalonat forţat creditele acordate populaţiei şi a deferit justiţiei bancheri şi foşti prim-miniştri care au transformat statul într-o structură de deservire a intereselor bancare.
Comunitatea internaţională a crescut presiunea asupra Islandei. Marea Britanie și Olanda au ameninţat cu represalii dure, blocând aderarea ţării la Uniunea Europeană. Bancherii străini au ameninţat că vor bloca orice ajutor din partea FMI, iar guvernul britanic a avertizat că va îngheţa economiile şi conturile curente islandeze. Se aprecia că dacă islandezii refuză condiţiile impuse de comunitatea internaţională, vor deveni Cuba Nordului, dar preşedintele islandez a replicat că, dacă islandezii ar fi acceptat, ar fi devenit un Haiti al Nordului. Mai mult decât atât, poliţia islandeză, cu sprijinul populaţiei indignate, a început să identifice şi să caute responsabilii dezastrului financiar printre bancheri şi persoane cu funcţii înalte, ajungând să apeleze chiar şi la Interpol. În martie 2011, mai multe persoane au fost arestate în Londra și Reikjavik, presa vorbind de peste 200 persoane cercetate, directori şi bancheri de nivel înalt, responsabili pentru criza economică din ţară. Deşi nu s-a făcut publică identitatea persoanelor arestate, era vorba de directori importanţi şi oameni de afaceri britanici. Interpolul a emis un mandat internaţional de arestare împotriva fostului preşedinte al băncii Kaupthing, Sigurdur Einarsson, în timp ce alţi bancheri responsabili de crah au fugit din ţară. Pe data de  23 aprilie 2012, fostul prim-ministru din perioada 1998-2009, Geir H. Haarde, din Partidul Independenţei, a fost declarat vinovat de falimentarea ţării de către un tribunal special. Procurorul general Olafur Thor Hauksson a declanşat urmărirea lui Heidar Mar Sigurdsson, fostul conducător al băncii Kaupthing şi împotriva altor opt persoane, toate cu funcţii de conducere în bancă.
Unii observatori politici au afirmat că Islanda a  reuşit, în perioada crizei, să pună condiţii Occidentului câştigându-şi libertatea economică. Semnificativ este însă faptul că, din declaraţiile premierului de atunci, Geir Haarde, în anul 2008, în timpul crizei economice, guvernul islandez a demarat negocieri cu Moscova în vederea obţinerii de ajutor economic, afirmând că  „din cauza faptului că mulţi dintre „prietenii noştri” nu doreau să ne ajute, am fost nevoiţi să căutăm prieteni noi”. La fel de important este faptul că în Islanda se află baza maritimă NATO de la Kefalik, punct strategic important pentru americani. În aceste condiţii, Fondul Monetar Internaţional a decis să susţină financiar Islanda, fără a impune condiţii dure. Utilizarea de către Islanda a relaţiilor dintre SUA şi Europa are tradiţie. În anul 1979, guvernul de la Reykjavik mai  obţinuse o lărgire a propriei zone maritime exclusive, în detrimentul Marii Britanii, ameninţând NATO cu scenariul în care baza de la Kefalik ar fi fost cesionată în favoarea URSS. 
 Preşedintele Islandei, Olafur Ragnar Grimsson, a subliniat în recenta vizită în Franţa faptul că ţara sa a adoptat o politică anticriză diferită, neaplicând reţeta austerităţii impusă în mai multe ţări europene, instaurând un control al capitalurilor, refuzând plata datoriilor băncilor şi protejând domeniul sănătăţii şi educaţia. Aceste decizii au permis relansarea economică rapidă, păstrând moneda naţională. Reţeta Johanna Sigurdardottir aşadar a fost o austeritate moderată, valorificarea inventivităţii antreprenorilor, tăierea unor cheltuieli publice, protejând sănătatea şi educaţia. Guvernul social-democrat a fost primul guvern islandez condus de o femeie, Jóhanna Sigurðardóttir, şi primul guvern omogen de stânga, din istoria politică a ţării. În vârstă de 70 de ani, a fost însă puternic contestată şi nu a mai candidat la alegerile legislative din aprilie 2013. 
Colapsul financiar suferit de Islanda în anul 2008 a fost considerat un laborator al studierii cauzelor şi posibilelor soluţii de rezolvare a crizei. Ulterior, din punct de vedere economic, ţara a evoluat pozitiv. În anul 2009, Banca Mondială a anunţat că PIB-ul Islandei a ajuns la 12.133 milioane de dolari, iar în anul 2011, OCDE a remarcat faptul că s-a produs o creştere economică de peste 2% (faţă de minus 7% în anul 2009).  
1.2.  O redresare economică inedită

În perioada care a urmat crizei, Islanda a  revenit spectaculos din colapsul financiar aplicând măsuri economico-sociale inedite, exact opuse celor considerate, în general, de neevitat în situaţii post-criză. Noul guvern social-democrat a sprijinit cetăţenii aprobând un acord de remitere a datoriilor, prin care au fost şterse datoriile care depășeau 110% din valoarea locuinţelor. Astfel, băncile au şters datorii care echivalau cu 13% din Produsul Intern Brut, uşurând povara datoriilor pentru mai mult de un sfert din populaţie
. Specialiştii islandezi
 au considerat că «Acordul 110%» este cel mai generos acord de acest gen realizat vreodata
. 
Noul guvern a elaborat o strategie de reconstrucţie a economiei şi a sectorului bancar
, luând în consideraţie lecţiile crizei referitoare la riscurile sistemului financiar. În anul 2012 au fost atinşi indicatori economici satisfăcători, Islanda având o rată a creşterii economice de 2,6% din PIB, gradul de îndatorare a regresat. În anul 2012, rata şomajului a scăzut la 4,7% (7,3% în decembrie 2011), rata inflaţiei fiind sub 4%. În acest context, puterea de cumpărare a populaţiei a ajuns la nivelul din anul 2008. Preşedintele Republicii, Olafur Ragnar Grimsson, a subliniat că a fost instaurat controlul capitalurilor şi a fost menţinut sistemul de sănătate şi educaţie, fără a aplica măsuri de austeritate în aceste domenii, aşa cum au făcut alte state europene. 
Ca urmare a deciziilor luate în timpul crizei, Islanda a fost reclamată că ar fi încălcat directiva europeană de garantare a depozitelor şi se cerea să ramburseze Olandei şi Marii Britanii penalităţi după falimentul Icesave. Pe data de 28 ianuarie 2012, Curtea Asociaţiei Europene de Liber-Schimb a achitat Islanda de orice obligaţii referitoare la litigiul cu Marea Britanie şi Olanda, Curtea precizând că clienţii băncii trebuiau protejaţi de bănci nu de statul respectiv.
În politica economică islandeză s-a propus întoarcerea la industriile de bază, valorificând energia, agricultura, turismul şi pescuitul  pentru redresare economică. Economia islandeză a rămas în acelaşi timp dependentă de pescuit care reprezintă 10% din PIB şi 40% din exporturi. Masiva forţă de muncă straină, atrasă în anii de boom economic aproape a dispărut, iar unii islandezi tineri au început la rândul lor să emigreze. Datele arată că, de la declanşarea crizei, aproape 2000 de tineri au părăsit ţara, deşi aproape tot atâţia s-au întors
. 
Demn de remarcat este faptul că, timp de patru ani, în Islanda  a fost elaborat şi aplicat un New Deal artistic care a transformat cultura în cel de-al doilea sector cu contribuţie majoră la PIB, cu un impact de aproximativ 1 000 de milioane de euro pe an. Spre deosebire de sudul Europei, unde tăierile şi creşterile de impozite au vizat mai ales cultura, din anul 2008, această ţară s-a axat pe sectorul industriilor creative. Ministrul culturii, Katrín Jakobsdóttir, în vârstă de 37 de ani, a  transformat cultura în protagonistă a recentului succes economic islandez. Finalizarea construcţiei spectaculosului Harpa, un incredibil auditoriu în portul Reykjavík, cu funcţii multiple, creat de celebrul arhitect Olafur Eliasson, a reflectat această politică în care cultura a devenit baza industriilor creative, o parte tot mai importantă a economiei. Conform declaraţiilor ministrului culturii, important este a înţelege faptul că domeniul cultural este un factor economic foarte importan
, banii pe care îi acest sector îi generează fiind la fel de mulţi precum cei generaţi de industria aluminiului. Guvernul a redus numărul ministerelor şi cheltuielilor bugetare, dar a crescut fondurile pentru proiectele culturale independente. În acest sector s-a utilizat un sistem de finanţare public/privat foarte inteligent în care statul a fost cel care a gestionat problemele culturii şi ale educaţiei. Muzica a fost unul din domeniile preponderente, 80% din tineri (mai ales în sate) studiind un instrument muzical. Conform unor sondaje de opinie, 70% dintre turiştii tineri vin în Islanda pentru muzică. În această perioadă s-a creat un organism special pentru promovarea muzicii islandeze.  În acelaşi timp, industria de software şi cea a jocurilor video a crescut în mod exponenţial. Acest domeniu a fost considerat un derivat al culturii şi a oferit multe locuri de muncă tinerilor islandezi. Această dezvoltare s-a bazat pe iniţiativele luate încă înaintea perioadei de criză când se constituise o mişcare culturală puternică în care erau implicaţi mulţi tineri. Tinerii s-au  grupat într-un aşa-numit Minister al ideilor, situat într-o fostă fabrică de la periferia oraşului Reykjavík. Guvernul s-a implicat în mod decisiv în această mişcare, fiind susţinute teatrele, piaţa literară. Datele actuale arată că  peste 60 de scriitori primesc, conform legii, sprijin timp de un an, că este susţinută producţia cinematografică, precum şi scena muzicală, iar acest sprijin s-a multiplicat în economie. 
În prezent, Islanda, o insulă de aproximativ 103.000 de km pătraţi şi aproximativ 320.000 de locuitori, candidată pentru a se integra în Uniunea Europeană în viitorul apropiat, se reinventează, după ce a trecut printr-o criză economică profundă, găsind propriile soluţii de redresare economică şi socială.
1.3. Democraţia directă - modalitate de reformare a sistemului politic  
Cazul crizei islandeze a mai relevat faptul că revoluţia democratică reprezintă unul din răspunsurile importante la criză, fapt de care politicienii ar trebui să ţină cont în viitor. Islanda a fost considerată ţara în care a avut loc o revoluţie silenţioasă
, dar cu mare impact politic şi social. În cadrul acestor proteste au fost utilizate mijloace inedite de informare şi atitudine socială. În perioada crizei, de exemplu, un amplu raport parlamentar al Comisiei bănci şi finanţe, de peste 2250 pagini, referitor la activitatea sistemului bancar islandez, a fost prezentat  în Teatrul Oraşului din Reykjavik sub forma unei lecturi publice dramatizate, timp de 6 zile, la care au participat  45 actori şi sute de spectatori. Această performanţă a reprezentat un mod de a stimula dezbaterile publice pe teme de mare importanţă socială şi politică. În anul 2008, acest teatru a mai prezentat publicului două piese pe teme economice de interes, care au contribuit la activizarea societăţii civile. Sub presiunea amplelor proteste organizate timp de mai multe zile în faţa Parlamentului, guvernul a demisionat, au fost organizate alegeri anticipate, marile bănci au fost naţionalizate şi s-a decis să nu se plătească datoria creată din cauza politicilor financiare speculative. 
În Islanda, mişcarea democratică a dobândit o amploare deosebită, întrucât ea a vizat ansamblul sistemului politic.  Criza economico-financiară din Islanda a dus la recuperarea de către islandezi a drepturilor lor suverane, prin desfăşurarea unui proces de democraţie participativă directă, care a vizat, în final,  elaborarea unei noi Constituţii. În acest scop, s-a creat un grup popular pentru a rescrie Constituţia, fapt unic în istoria recentă a Europei. Constituţia islandeză fusese elaborată în anul 1944, după modelul danez, dar încercările de a fi înlocuită fuseseră respinse în mod repetat. Criza a repus în discuţie această necesitate, în octombrie 2010, fiind constituită o adunare naţională formată din 1000 persoane care a întocmit o listă cu problemele ce urmau a fi abordate în vederea elaborării unei noi Constituţii. 
Legea referitoare la Adunarea constituantă, adoptată în data de 16 iunie 2010, prevedea că Adunarea va cuprinde 25-30 de membri, fără participarea partidelor politice. În timpul alegerii Adunării, desfăşurate pe data de 27 noiembrie 2010, se manifestau puternic efectele crizei economice, ceea ce a dus la o slabă participare la vot, aproximativ 36% rată de participare.  În urma votului au fost alese 25 persoane, din care 10 femei. Pe data de 25 ianuarie 2011, Curtea Supremă ai cărei 8 judecători din 9 fuseseră numiţi anterior de Partidul Independenţei, partid conservator, a invalidat alegerea, considerând-o ilegitimă datorită slabei participări la vot. Guvernul a aprobat totuşi crearea unui Comitet Constituţional de supraveghere a elaborării Constituţiei, iar sinteza deliberărilor acestuia a fost transmisă pe Internet, pentru ca să poată fi dezbătute de cetăţeni. Proiectul noii Constituţii urma să abordeze teme importante precum: principiile fundamentale constitutive ale sistemului politic, relaţiile executiv-legislativ, rolul şi statutul Preşedintelui, mecanismele de asigurare a independenţei justiţiei, rolul şi organizarea referendumurilor, transferul puterilor suverane către organizaţii internaţionale, eliberarea ţării de sub dominaţia finanţei internaţionale şi a banilor virtuali, tema proprietăţii şi gestionării resurselor naturale ale ţării etc. Proiectul a fost elaborat prin intermediului internetului, reuniunile fiind anunţate on-line, cetăţenii putând  trimite comentariile şi sugestiile lor, urmărind, în acelaşi timp, modul cum documentul ajunge în forma finală. Pe data de 29 iulie 2011, Consiliul a transmis Parlamentului un proiect de Constituţie cu 9 capitole şi 114 articole care afirmau caracterul parlamentar al regimului politic, promova referendumul la iniţiativă populară, definea responsabilitatea penală a membrilor guvernului ca şi transparenţa deciziilor politice. 
Noua Constituţie ar fi putut fi prima Constituţie din istoria umanităţii elaborată direct de către cetăţeni, prin reprezentanţi ai societăţii civile. Alegerile pentru Adunarea constituantă au fost însă contestate de o parte a partidelor politice. Parlamentul a decis ca asupra proiectului să se pronunţe Curtea Constituţională, Comisia de la Veneţia şi să se respecte prevederile conform cărora proiectul constituţional trebuie aprobat de două legislaturi, inclusiv de Parlamentul ales pe 27 aprilie 2013. Dincolo de aceste întârzieri ale finalizării elaborării Constituţiei, revoluţia islandeză s-a remarcat prin modul de desfăşurare şi prin amploarea obiectivelor sale.
Mulţi analişti au remarcat eşecul utopiei unei Constituţii participative al cărei proiect, după un lung proces de elaborare, a fost blocat de Parlament
 fiind considerat drept un adevărat “putsch” care a întârziat ratificarea textului. Alţi specialişti internaţionali (precum Jon Elster de la Universitatea din Columbia şi profesorul  Tom Ginsburg de la Universitatea din Chicago) au elogiat modalitatea democratică inedită de elaborare a proiectului constituţional de către cetăţeni, iar la nivel european au fost organizate numeroase dezbateri referitoare la adunarea  constituantă islandeză
. Solidaritatea remarcabilă de la începutul mişcărilor de protest s-a stins în timpul prelungit de dezbatere a Constituţiei, iar în cadrul procesului de e-participation au fost făcute doar 3600 comentarii şi 370 propuneri. Acest moment ar fi trebuit să consolideze participarea cetăţenilor mai ales la definirea responsabilităţii penale a membrilor guvernelor, transparenţa activităţii acestora, reforma electorală, susţinerea democraţiei directe prin organizarea referendumurilor, libertatatea de informare, precum şi aproprierea publică a resurselor naturale ale ţării. Mai mult, proiectul textului constituţional trebuia votat de Parlamentul actual şi de cel viitor ceea ce a demonstrat că puterea decizională se afla încă la partidele politice tradiţionale şi că revendicările radicale pentru constituirea unei veritabile societăţi democratice au fost treptat anulate. Aceste evoluţii au produs o deziluzie progresivă a cetăţenilor. În discursul său post-revoluţionar, liderul mişcării din anul 2008
, Hörður Torfason, a afirmat teama că preluarea proiectului de către partidele politice va duce la anularea schimbării, ceea ce ar însemna o decizie împotriva voinţei populare. Mulţi politicieni s-au simţit ameninţaţi de utilizarea frecventă a referendumurilor şi de exigenţa transparenţei deciziilor politice. 
Pe de altă parte, mulţi comentatori politici au considerat că Islanda a renăscut speranţa revoluţiei în Europa, la mai mult de 200 de ani de la primul „Liberté, égalité, fraternité
”. Rezultatul final al acestei rezistenţe paşnice a fost un exemplu pentru toate ţările occidentale implicate în situaţii asemănătoare. „Revoluţia islandeză” a demonstrat că  succesul unor astfel de mişcări se datorează unei democraţii funcţionale şi controlului real exercitat de societatea civilă asupra clasei politice. Ea a fost o modalitate de regândire şi aplicare concretă a principiului suveranităţii poporului, menţionat în diferitele constituţii eurpene, arătând că semnificaţia din spatele „revoluţiei islandeze” este mult mai complexă. La nivel european noile experienţe ale democraţiei care au urmat revoluţiei islandeze sunt amplu dezbătute în prezent, o parte dintre specialişti sesizând relaţia dintre acest tip de experimente democratice şi nevoia de guvernabilitate. Încă de acum cinci decenii, o parte a politicienilor afirma că nu trebuie făcut "niciun experiment!" ("Keine Experimente!", aşa cum spusese cancelarul Konrad Adenauer concetăţenilor săi încă din 1957)
.
  Alţii invocau cazul Belgiei care, între iunie 2010 şi decembrie 2011, a stat 541 de zile fără guvern. În timpul celor 18 luni de criză politică, guvernul interimar şi-a jucat rolul, impasibil, dincolo de jocul democraţiei reprezentative, aflate în criză. Semnificativ este faptul că în această perioadă,  o grupare cetăţenească  G1000, constituită la iniţiativa a patru cetăţeni (un expert în economie durabilă, un arheolog, un politolog, o actriţă), a lansat, pe data de  11 noiembrie 2011, la Bruxelles,  un Manifest fondator care denunţa defectele democraţiei reprezentative, sugerând soluţii noi de guvernare democratică. În Manifest se afirma că  trebuie pus capăt partitocraţiei şi se cerea aplicarea metodei agorei greceşti sau modelului actiones populares din dreptul roman, în care cetăţenii puteau proclama în forme originale interesele comunităţii. 
În Italia, Mişcarea 5 stele a lui Beppe Grillo proclama de asemenea "Noi suntem statul", intrând în alegeri şi, prin rezultatele obţinute, blocând un timp sistemul politic tradiţional. Toate aceste mişcări democratice europene au folosit intens noile mijloace de comunicare, reafirmând, în forme concrete, ideea post-modernă a acţiunii comunicaţionale, avansată de Jürgen Habermas încă din anul 1981
. Majoritatea teoreticienilor a constatat că fenomenul este continental şi va avea influenţă asupra alegerilor pentru Parlamentul European din mai 2014. Pe plan intern, aceste manifestări ale democraţiei directe au impus reînnoirea partidelor politice, a liderilor şi programelor politice.
Sistemul politic tradiţional islandez este un sistem multipartidist, guvernele Islandei republicane fiind întotdeauna coaliţii, formate din două sau mai multe partide, întrucât nici unul din partidele politice islandeze nu a avut, după 1944, majoritatea în Parlament. Din anul 1994, partidele tradiţionale islandeze   au pierdut în timp suportul alegătorilor în întreaga ţară, inclusiv în capitala Reykjavik, care fusese tradițional "bastionul" Partidului Independenţei. Forţele politice de stânga au fost mereu divizate, în timp ce dreapta a fost în mod constant unită. Partidul Independenţei a fost predominant pe scena politică, câştigând alegerile din 1991, 1995, 1999, 2003 şi 2007. Criza politico-economică,  dar şi incapacitatea clasei politice de a preveni gravele dezechilibre, au dus la declanşarea unor mişcări sociale de amploare şi la lansarea unui amplu proiect de reformare a sistemului politic. 

Tema integrării Islandei în Uniunea Europeană a polarizat scena politică. Partidul Independenţei este un partid puternic divizat în ceea ce priveşte aderarea Islandei la UE, în cadrul său formându-se un grup intitulat europeniştii independenţi. Partidul Alianţei Social-Democrate este condus în prezent de Arni Pall Arnason şi este un partid pro-european. Partidul Progresului condus de Sigmundur David Gunnlaugsson este mult mai favorabil integrării, fiind partid aliat la guvernare al Partidului Independenţei. În ultimele luni au fost create mai multe partide, printre care Partidul Viitorului, care a militat pentru simplificarea sistemului fiscal, crearea unei industrii naţionale şi aderarea la Uniunea Europeană. Zori - Organizaţia pentru justiţie echitate şi democratie a fost creată pe data de 18 martie 2012, prin fuziunea a trei partide: Mişcarea Birgitta Jonsdottir, Mişcarea Cetăţenilor a lui Fridrik Thor Gutdmundsson şi Partidul Liberal al lui  Sigurjon Thordarson. Această formaţiune condusă de 7 persoane a militat pentru adoptarea unei noi Constituţii, pentru crearea de locuinţe, limitarea exploatării resurselor naturale, naţionalizarea furnizorilor de energie, transparenţă politică, administrativă şi financiară. Alte mişcări politice noi au fost Solidaritatea, Supravegherea Democraţiei şi Partidul Pirat.
În legislatura 2009-2013 în Parlament au fost reprezentate următoarele partide: 

· Partidul Alianţei Social-Democrate, creat în anul 1999, condus de  Arni Pall Arnason a deţinut 19 mandate; 

· Partidul Independenţei, fondat în anul 1929, condus de Bjarni Benediktsson  din anul 2009, a avut 16 mandate; 

· Mişcarea Stângii-Verzi condusă de Katrin Jakobsdottir a avut 11 mandate;

· Partidul Progresului, partid agricol-centrist, condus de  Sigmundur David Gunnlaugsson  a deţinut 9 mandate;  

· Mişcarea Cetăţenilor a avut 1 mandat.

În timpul legislaturii, opt deputaţi au schimbat partidul şi şase au fondat partide noi.

Pe data de 30 iunie 2012, islandezii au reales în funcţia de Preşedinte al Republicii, pentru a patra oară, pe Olafur Ragnar Grimsson, cel care a obţinut 52,78% din voturi, devansând astfel pe Thora Arnorsdottir care a obţinut 33,16% din voturi.

1.4.  Relaţia Islandei cu Uniunea Europeană
În perioada 1990-2006, politica externă a Islandei s-a schimbat considerabil
, în septembrie 2006 trupele americane retrăgându-se definitiv din Islanda. În acest context, dezbaterile referitoare la posibila aderare a Islandei la Uniunea Europeană au devenit foarte intense. Islanda, membră NATO, a fost iniţial reţinută în ceea ce priveşte aderarea la comunitatea economică europeană, mai ales datorită rigorilor impuse prin politica agricolă şi de pescuit,  care ar fi limitat libertatea pieţei de pescuit islandeze. Din anul 1970, Islanda a participat la Asociaţia Europeană de Liber Schimb (AELE) care a avut negocieri cu  Uniunea Europeană în vederea creării unui Spaţiu Economic European bazat pe patru libertăţi de circulaţie (a mărfurilor, a serviciilor, a capitalurilor şi a persoanelor) şi pe intensificarea cooperării. Acordul de înfiinţare a Spaţiului Economic European, în care era inclusă Islanda, a fost semnat în anul 1992 şi a intrat în vigoare în anul 1994. 
În anul 2005, importurile islandeze proveneau în proporţie de 69% din Uniunea Europeană, iar vînzările erau de 77% către comunitatea europeană. Această cooperare a fost avantajoasă pentru Islanda, contribuind la modernizarea serviciilor şi circulaţiei capitalurilor, precum şi la adaptarea legislaţiei în aceste domenii. Aplicarea unor clauze de salvgardare a permis instalarea în Islanda a unor lucrători imigranţi, iar prin programele de cooperare culturală şi ştiinţifică s-a dezvoltat intens sistemul universitar. În aceste condiţii, a fost creată în Islanda o comisie mixtă Uniunea Europeană – Asociaţia Europeană de Liber Schimb, problema aderării la Uniune nefiind considerată mult timp o prioritate. Cauzele acestei reţineri erau determinate de frica populaţiei şi partidelor politice că astfel Islanda şi-ar pierde independenţa, identitatea culturală, că ar fi putut fi invadată de şomerii din alte state europene sau ar fi modificat sistemul de protecţie socială . Un risc major îl reprezenta şi posibila cumpărare a resurselor naturale ale ţării de către mari investitori europeni şi mai ales aplicarea de către marile state europene a politicii comune în domeniul agriculturii şi pescuitului. În anii 90 intrarea unor ţări nordice în UE a arătat dificultăţile majore ale adaptării acestora la exigenţele politicii comune agricole şi de pescuit. Partea europeană era foarte rigidă în ceea ce priveşte acordarea unor derogări Islandei în acest domeniu.
În timp, atitudinea de respingere a integrării în Uniunea Europeană a fost schimbată de modificările produse la nivel internaţional. Nevoia de protecţie a mediului, a sistemului monetar, lupta contra drogurilor, criminalităţii internaţionale şi împotriva terorismului internaţional şi mai ales nevoia asigurării securităţii ţării au devenit argumente importante în dezbaterea referitoare la integrarea Islandei în Uniune. În ultimii ani, problema aderării Islandei la Uniunea Europeană nu a mai apărut atât de imposibilă ca în trecut, mai ales sub influenţa ministrului de externe centrist Halldor Asgrimsson, atunci membru al Partidului Progresist care, în anul 2000, a elaborat un amplu raport în favoarea aderării Islandei la Comunitatea europeană. Din anul 2005, social-democraţii s-au manifestat în favoarea aderării ţării, sub anumite condiţii, dar guvernul islandez a rămas prudent. 
În timp, odată cu dezvoltarea modelului economic islandez, au început să se manifeste generaţii mai deschise integrării, realităţilor internaţionale şi apariţiei noilor tehnologii, schimbându-se astfel mentalitatea, mai ales în mediul urban. Reformele realizate au redus rolul statului şi au dus la realizarea unor numeroase privatizări, dar apărarea intereselor naţionale a rămas o prioritate. Pe termen mediu era posibilă rămânerea Islandei sub actualul statu quo cu riscul izolării ţării sau integrarea în UE în regimul specific ţărilor nordice care, în domeniul agriculturii, au fost integrate în aşa numitul spaţiu arctic în care se acorda un sprijin specific, mai ales în domeniul creşterii animalelor. Domeniul pescuitului rămânea problematic, necesitând negocieri complexe şi găsirea unor soluţii originale. Problema a rămas deschisă negocierilor şi evaluării avantajelor şi dezavantajelor integrării, pe toate palierele acestui proces. Principalele dezavantaje vizau agricultura şi pescuitul, dar puteau avea loc negocieri şi se puteau stabili condiţii specifice, prin aplicarea principiului subsidiarităţii. 
După alegerile legislative din anul 2007, problema a fost reexaminată, dar a fost sursa unor aprinse dezbateri electorale. Principalele studii arătau că, în general, costurile erau mai mari decât avantajele
. Stânga radicală s-a opus acestui proces, în timp ce stânga centristă a fost favorabilă integrării. Noua extindere a UE a mărit izolarea ţării de restul Europei, iar discuţiile din cadrul EEE au devenit dificile în ceea ce priveşte contribuţia ţărilor nordice la fondul de dezvoltare. 
În data de 16 iulie 2009, Islanda a luat decizia de a deveni candidată oficială la aderarea la Uniunea Europeană, iar pe data de 17 iunie 2010, Consiliul European a decia începerea negocierilor de aderare, deschizând 27 capitole din cele 33. Între timp, au fost închise 11 dosare de negociere. Capitolele 13 şi 11 referitoare la agricultură şi pescuit au rămas cele mai dificile, mai ales tema cotelor şi a vânătorii balenelor, ele urmând a fi, probabil, închise după alegeri. Premierul islandez a subliniat faptul că ţara sa a integrat deja o mare parte a legislaţiei comunitare şi că se aşteaptă să beneficieze de avanjele acestei integrări, de modelul european de coeziune şi responsabilitate socială, de politica din domeniul mediului şi energiei.
În perioada 2009 - 2013, coaliţia de centru-dreapta aflată la guvernare a fost divizată în ceea ce priveşte aderarea la Uniunea Europeană. În anul 2010, în mesajul către naţiune adresat de ziua naţională a Islandei, premierul a solicitat identificarea obiectivelor pe termen mediu şi lung ale politicii de integrare, pe care o dorea în acord cu interesele fundamentale ale naţiunii. 
Alianţa social-democrată a subliniat că aderarea la Uniunea Europeană va aduce Islandei un plus de stabilitate financiară, avantaje multiple pentru întreprinderi şi consumatori, pentru finanţarea dezvoltării din fonduri structurale. Mişcarea Stângii-Verzi, s-a opus vehement integrării în Uniune. Ceilalţi anti-europeni, mai ales agricultorii şi pescarii islandezi, precum şi  Preşedintele statului, se tem că se va pierde independenţa ţării şi că vor creşte taxele şi impozitele. 
În prezent, în Islanda, euroscepticismul este în creştere, iar anchetele de opinie realizate de Institutul Capacent, în octombrie 2012, arătau că 57,6% din populaţie se opuneau integrării în Uniunea Europeană. În aceste condiţii, Partidul Independenţei şi Partidul Progresului au anunţat în campania electorală că vor organiza un referendum înainte de redeschiderea negocierilor cu Uniunea Europeană.

Islanda are deschise 27 capitole de negociere din cele 33, iar 11 sunt deja închise. Guvernul a suspendat procesul de negociere până la anunţarea rezultatelor alegerilor legislative care vor decide traseul proiectului european.

2. ALEGERILE LEGISLATIVE DIN  27 APRILIE  2013
În Islanda, puterea legislativă este exercitată de un parlament unicameral, numit Alþingi sau Althing, care poate fi considerat cel mai vechi parlament din lume, fiind fondat în anul 930. În realitate, acest organism a avut rolul de Cameră de deliberare, dar mai ales pe cel de tribunal de arbitraj. În perioada 1799 – 1844, când Islanda era, împreună cu Norvegia, parte a regatului danez, Alþingi a fost dizolvat oficial, iar funcţia sa a fost transferată prin decret regal danez Curţii Supreme de Justiție a Islandei. După 1844, Althing a fost repus în funcţie oficial, în realitate membrii marcanţi ai diferitelor comunităţi întâlnindu-se permanent pentru dezbaterea problemelor ţării. Din anul 1944,  Islanda a devenit republică  independentă, a cărei Constituţie, elaborată în acelaşi an, a urmat modelul celei daneze. Până în anul 1991 Parlamentul islandez a avut două Camere, dar reforma din acelaşi an a introdus monocameralismul. În prezent, Parlamentul islandez are 63 deputaţi, aleşi prin sistem proporţional, în 6 circumscripţii electorale, pentru un mandat de patru ani.

Sistemul electoral islandez a fost reformat în mai multe etape, în perioada 1992-2000 decizându-se ca prevederile electorale să nu mai fie menţionate în Constituţie, cu scopul ca acestea să fie modificate mult mai uşor. Actualul sistem electoral, de tip proporţional, nu favorizează constituirea unor majorităţi parlamentare, ceea ce a determinat situaţia ca, în ultimele decenii, să nu se fi constituit o majoritate în Parlament.
Votul anticipat  pentru alegerile legislative din 27 aprilie 2013 a început încă din data de 2 martie, atât pentru alegătorii care au rezidenţă în Islanda cât şi pentru islandezii din străinătate.

Conform datelor oficiale
, rezultatele alegerilor legislative au fost următoarele: 

	     Partide politice 
	           % din voturi
	      Număr mandate

	Partidul Independenţei- Sja
	                  26,7
	                 19

	Partidul Progresului - Fram
	                  24,4
	                 19

	Alianţa-Partidul Social-Democrat - Sam
	                  12,9
	                   9

	Mişcarea Stânga-Verzii - Vg
	                   10,9
	                   7

	Partidul Viitorului Luminos
	                     8,2
	                   6

	Partidul Pirat
	                     5,1
	                   3

	Total
	
	                 63


Participarea electorală a fost de 81,4%, cu 3,7% mai puţin decât la alegerile legislative precedente. 

Rezultatele alegerilor legislative din 27 aprilie 2013 au dus la o alternanţă politică: Partidul Independenţei, de dreapta, a obţinut victoria cu 26,7% din voturi, devansând celălalt partid de opoziţie, Partidul Progresului, centrist şi agrarian, care a avut 24,3% din voturi. Aceste două partide vor trebui să negocieze formarea unei coaliţii guvernamentale, ambele partide  având în Parlament câte 19 mandate fiecare. Conservatorul Bjarni Benediktsson ar putea conduce echipa guvernamentală, iar centristul Sigmundur David Gunnlaugsson, 38 ani, ar deveni partenerul principal de guvernare. Fostele partide aflate la guvernare, Alianţa Social-Democrată (12,9% din voturi, respectiv 9 mandate) şi Mişcarea Stânga-Verzi (10,9% din voturi, respectiv 7 mandate) au pierdut jumătate din mandatele de reprezentare în forumul legislativ. Partidul pro-european Viitorul Luminos a obţinut  8,2% din voturi, intrând în Parlament unde deţin 6 mandate, iar Partidul Pirat, libertarian, a reuşit o reprezentare naţională de 5,1% din voturi, ceea ce a produs o premieră politică pentru un astfel de partid, care va avea 3 mandate. În Parlament au intrat două  partide recent create: Partidul Viitorului Lluminos care este un partid proeuropean şi care a promovat simplificare sistemului fiscal şi crearea industriilor naţionale; Partidul Pirat condus de Birgitta Jonsdottir, care apără drepturile civile, democraţia directă libertatea şi transparenţa deciziilor politice.  
Succesul electoral al partidelor din opoziţie s-a datorat faptului că ele au promovat o atitudine eurosceptică, anti-euro, naţionalistă, cu larg sprijin popular. Rezultatele alegerilor pun în evidenţă rezervele electoratului faţă de intrarea Islandei în Uniunea Europeană. 
Rezultatele alegerilor legislative au adus la guvernare, în mod paradoxal, forţele politice de centru-dreapta, apropiate mediului de afaceri, cele care au fost implicate în criza bancară din anul 2008, electoratul votând în speranţa reeditării boomului economic de dinaintea crizei. Aceste rezultate electorale au arătat că populaţia a fost nemulţumită de actuala situaţie economico-socială în care salariile sunt scăzute, impozitele sunt mari, iar TVA-ul a atins nivelul record de 25,5%. Partidele de opoziţie au promis în campanie scăderea impozitelor, sprijin pentru proprietarii imobiliari puternic îndatoraţi.
 
Înfrângerea social-democraţilor a închis singura experienţă de guvernare de centru-stânga din istoria politică a Islandei independente. Mulţi analişti au explicat această cădere electorală arătând că ea a fost determinată de faptul că aceştia au fost obligaţi să gestioneze criza, aplicând o politică de rigoare bugetară, dar şi o politică pro-europeană. Totuşi, reducerea prestaţiilor sociale realizată de guvernul de centru-stânga a fost mult mai puţin dură decât în alte state, fiind realizată cu moderaţie şi discernământ. Unele familii au primit sprijin de la stat şi le-a fost redusă datoria bancară. Creşterea impozitelor a afectat mai ales veniturile mari şi a fost finanţat un plan de relansare a construcţiei de locuinţe. Devalorizarea coroanei a favorizat activitatea economică de pescuit şi întreprinderile tehnologice locale, turismul. Electoratul a respins însă reducerile bugetare şi politica pro-europeană, mai ales cea în favoarea adoptării monedei euro. 
Rezultatele electorale au relevat starea de puternică frustare a electoratului care şi-a manifestat revolta faţă de partidele politice aflate la guvernare, optând pentru partidele cu lideri noi, tineri. Sigmundur Davíd Gunnlaugsson a fost unul dintre favoriţii sondajelor de opinie preelectorale, el fiind un om de afaceri de succes,  care s-a opus vehement legii Icesave, adoptând o retorică naţionalistă. Noii lideri ai partidelor de centru-dreapta, Bjarni Benediktsson şi Sigmundur Davíd Gunnlaugsson, au reprezentat aşadar nevoia reînnoirii partidelor lor, a politicii în general, deşi rămân susţinătorii liberalismului economic care a dus la criza economico-financiară. 
După alegerile legislative, guvernul este constituit de către partidele politice care deţin majoritatea în Alhing. Partidele, prin liderii lor, proporţional cu locurile deţinute, iau o hotărâre de comun acord privind viitoarea componenţă a guvernului, al cărui viitor prim ministru va fi liderul partidului politic câştigător în alegeri. Doar dacă liderii partidelor nu sunt capabili să ajungă la o concluzie acceptată într-un interval rezonabil de timp, Preşedintele are dreptul şi puterea, conform Constituţiei Islandei, de a numi guvernul. Acest lucru nu s-a întâmplat de când Islanda a devenit republică independentă. 

Imediat după anunţarea rezultatelor, Bjarni Benediktsson, liderul Partidului Independenţei, a afirmat că reîntoarcerea la guvernare a celor două partide politice tradiţionale islandeze este, în acelaşi timp, semnul unei nevoi de schimbare în politica ţării. Liderul Partidului Progresului, Sigmundur David Gunnlaugsson, a declarat că este pregătit a guverna alături de Partidul Independenţei, ambele partide având o veche experienţă de guvernare împreună. Cei doi lideri reprezintă  noua generaţie de politicieni din cadrul partidelor lor, Partidul Progresului fiind cel mai vechi partid islandez, unul dintre partidele care s-a opus rambursării datoriei bancare de către Islanda. Partidul a promis în campania electorală să ramburseze islandezilor 20% din creditele lor imobiliare şi să îmbunătăţească nivelul de trai al cetăţenilor. Social-democraţii au înregistrat o înfrângere puternică, datorită faptului că au guvernat în perioada crizei şi au gestionat finanţele publice impunând un regim de restricţii bugetare, la recomandarea FMI, care a acordat un împrumut de 1,6 miliarde euro în perioada 2008-2011. 

Viitorul premier, Bjarni Benediktsson, are 43 de ani, este diplomat în drept şi a studiat în SUA şi Germania. În anul 2003 a intrat prima dată în Parlament, iar în anul 2009 a fost ales la conducerea Partidului Independenţei cu 58,1% din voturi. El reprezintă noua generaţie de politicieni, fiind perceput ca  purtătorul unui nou mesaj politic. 

Noul guvern va trebui să finalizeze negocierile de aderare la Uniunea Europeană, dar va trebui, aşa cum s-a promis în campania electorală, să consulte populaţia în legătură cu această decizie politică. Ultimele sondaje de opinie arată că integrarea ţării în Uniunea Euopeană nu este preocuparea principală a cetăţenilor islandezi. Partidul Progresului, partenerul de guvernare al Partidului Independenţei, se opune integrării Islandei în Comunitatea europeană, fapt care ar putea întârzia procesul negocierilor. 

